《送葛德裕》
宋代·王庭圭

捧檄困米盐，戴星入州府。官卑强趋走，出语不媚妩。

坐此触骇机，三人忽成虎。况闻郡公曹，士论极患苦。

祸福在牙颊，骄气溢眉宇。念君鸾凤栖，孰若黄鹄举。

负材淹簿领，摆脱即骞翥。高兴动长川，插旗催转橹。

帆经一柱观，清风九江渚。蛟龙蹙横波，楼船照秋浦。

兹游定有得，因之壮心膂。丞相新开藩，门阑压吴楚。

豪英气概中，人物粲可数。相逢一笑乐，细与论今古。

若问山间人，披蓑钓烟雨。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。